Uredba Komisije (ES) št. 811/2003

z dne 12. maja 2003

o izvedbi Uredbe (ES) št. 1774/2002 Evropskega parlamenta in Sveta glede prepovedi recikliranja znotraj iste živalske vrste za ribe, zakopavanja in sežiganja živalskih stranskih proizvodov in nekaterih prehodnih ukrepov

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 1774/2002 Evropskega parlamenta in Sveta o zdravstvenih predpisih v zvezi s stranskimi proizvodi živali, ki niso namenjeni za prehrano ljudi [1], kakor je bila spremenjena z Uredbo Komisije (ES) št. 808/2003 [2], in zlasti členov 22(2), 24(6) in 32(1) Uredbe,

ob upoštevanju naslednjega:

(1) Uredba (ES) št. 1774/2002 predvideva prepoved krmljenja živali s predelanimi živalskimi beljakovinami, pridobljenimi iz živali iste vrste. Po posvetovanju ustreznega znanstvenega odbora se lahko dovolijo odstopanja glede na ribe.

(2) Znanstveni pripravljalni odbor je dne 17. septembra 1999 izdal mnenje o tveganjih, ki izhajajo iz recikliranja živalskih stranskih proizvodov v krmo glede na prenašanje TSE pri rejnih živalih, ki ne spadajo med prežvekovalce. Dne 6. in 7. marca 2003 je izdal še eno mnenje o krmljenju gojenih rib z moko iz prosto živečih rib in o recikliranju rib v zvezi s tveganjem za TSE. Znanstveni odbor za zdravje in dobro počutje živali je 26. februarja 2003 sprejel mnenje o uporabi ribjih stranskih proizvodov v ribogojstvu. V skladu z navedenimi znanstvenimi mnenji je potencialno tveganje zaradi recikliranja rib mogoče zmanjšati z izpolnjevanjem vrste pogojev.

(3) V skladu s tem je treba odobriti odstopanje od prepovedi recikliranja znotraj vrste za ribe po Uredbi (ES) št. 1774/2002. Da bi se izognili tveganju za zdravje ljudi in živali, je treba pri tem odstopanju upoštevati nekatere pogoje.

(4) Predvideti je treba prehodne ukrepe, da bi industriji dali dovolj časa za prilagoditev novim zahtevam.

(5) Znanstveni pripravljalni odbor je dne 16. in 17. januarja 2003 izdal mnenje o varnosti glede TSE glede zakopavanja in sežiganja živalskih materialov, potencialno okuženih s TSE.

(6) Da bi upoštevali navedeno mnenje, je treba v skladu s členom 24(6) Uredbe (ES) št. 1774/2002 določiti izvedbene ukrepe o načinu zakopavanja in sežiganja živalskih stranskih proizvodov.

(7) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Prehodni ukrepi glede prepovedi recikliranja znotraj iste živalske vrste za ribe

V skladu s členom 32(1) Uredbe (ES) št. 1774/2002 lahko države članice najpozneje do 31. decembra 2003 še naprej uporabljajo veljavne standarde in pravila za krmljenje rib brez izvajanja prepovedi, predvidene v točki (1)(a) člena 22 navedene uredbe, za ribe.

Člen 2

Odstopanje od prepovedi recikliranja znotraj iste živalske vrste za nekatere ribe

1. V skladu s členom 22(2) Uredbe (ES) št. 1774/2002 se državam članicam dovoli odstopanje v zvezi s krmljenjem rib s predelanimi živalskimi beljakovinami, pridobljenimi iz teles ali delov teles živali iste vrste.

2. Vendar se odstopanje, predvideno v odstavku 1, ne uporablja za krmljenje gojenih rib s predelanimi živalskimi beljakovinami, pridobljenimi iz gojenih rib iste vrste.

Člen 3

Stranski proizvodi prosto živečih rib

Prosto živeče ribe in stranski proizvodi prosto živečih rib, ujetih na odprtem morju ali v jezerih, se lahko uporabijo:

(a) za proizvodnjo krme za ribe; in

(b) kot krma za ribe.

Člen 4

Zahteve za krmo za gojene ribe

Ribe in živalski stranski proizvodi ter iz njih pridobljeni proizvodi, namenjeni kot krma za gojene ribe v skladu s členom 2, morajo biti v skladu z zahtevami, določenimi v Prilogi I.

Člen 5

Nadzorni ukrepi

Pristojni organ sprejme potrebne ukrepe za nadzor:

(a) nad primernostjo predelave in uporabe krme, ki vsebuje predelane živalske beljakovine, pridobljene iz teles ali delov teles živali iste vrste;

(b) nad živalmi, ki so krmljene s krmo iz točke (a), vključno s strogim nadzorom zdravstvenega stanja navedenih živali;

(c) skladnosti z zahtevami Priloge I.

Člen 6

Odstranjevanje živalskih stranskih proizvodov v primeru izbruha bolezni

1. V primeru, da pristojni organ zavrne prevoz živalskih stranskih proizvodov do najbližje sežigalnice ali predelovalnega obrata v skladu s členom 24(1)(c) Uredbe (ES) št. 1774/2002, lahko pristojni organ dovoli odstranitev navedenih stranskih proizvodov:

(a) kot odpadkov s sežiganjem ali zakopavanjem znotraj obrata, od koder ti živalski stranski proizvodi izvirajo;

(b) na odlagališču, odobrenem po Direktivi 1999/31/ES; ali

(c) kot odpadkov s sežiganjem ali zakopavanjem na kraju, kjer je tveganje za zdravje živali in ljudi ter za okolje najmanjše pod pogojem, da kraj leži na razdalji, ki omogoča pristojnemu organu preprečevanje tveganja za zdravje živali in ljudi ter za okolje;

2. Pri sežiganju in zakopavanju na krajih iz točk (a) in (c) odstavka 1 se upoštevajo skupnostna in nacionalna zakonodaja in smernice za varstvo okolja in javno zdravje.

3. Pristojni organ nadzoruje sežiganje in zakopavanje živalskih stranskih proizvodov ter sprejme potrebne ukrepe, da zagotovi skladnost z zahtevami, določenimi v Prilogi II.

4. V tej uredbi se uporablja opredelitev, določena v točki A Priloge II, za "sežiganje ali zakopavanje na kraju samem".

Člen 7

Spremljanje oddaljenih območij, uporabljenih za sežiganje in zakopavanje živalskih stranskih proizvodov

Pri odstranjevanju živalskih stranskih proizvodov, ki izvirajo iz oddaljenih območij, kakor je predvideno v členu 24(1)(b) Uredbe (ES) št. 1774/2002, pristojni organ v rednih presledkih spremlja območja, kategorizirana kot oddaljena območja, da zagotovi skladnost z zahtevami Priloge II k tej odločbi.

Člen 8

Sežiganje in zakopavanje čebel in čebelarskih izdelkov

Pri čebelah in čebelarskih izdelkih, ki spadajo pod člen 5(1)(g) Uredbe (ES) št. 1774/2002, lahko pristojni organ po potrebi sklene, da se smejo odstraniti kot odpadki s sežiganjem ali zakopavanjem na kraju samem pod pogojem, da se sprejmejo vsi potrebni ukrepi, ki ob upoštevanju skupnostne in nacionalne zakonodaje in smernic za varstvo okolja in javno zdravje zagotavljajo, da sežiganje ali zakopavanje čebel in čebelarskih izdelkov ne bo ogrožalo zdravja živali ali ljudi in okolja.

Člen 9

Vodenje evidenc

Pri sežiganju ali zakopavanju, kakor je predvideno v členih 6, 7 in 8, oseba, pristojna za sežiganje ali zakopavanje, vodi evidence o:

(a) količinah, kategorijah in vrsti živalskih stranskih proizvodov, ki se zakopljejo ali sežgejo;

(b) datumu in kraju zakopavanja in sežiganja.

Člen 10

Začetek veljavnosti

Ta uredba začne veljati tretji dan po objavi v Uradnem listu Evropske unije.

Uporablja se od 1. maja 2003.

Vendar se členi 2 do 5 ne uporabljajo do 1. januarja 2004.

Ta uredba je v celoti zavezujoča in se neposredno uporablja v vseh državah članicah.

V Bruslju, 12. maja 2003

Za Komisijo

David Byrne

Član Komisije

[1] UL L 273, 10.10.2002, str. 1.

[2] UL L 117, 13.5.2003, str. 1.

--------------------------------------------------

PRILOGA I

Zahteve za krmo in evidence v predelovalnih obratih in obratih za proizvodnjo krme, ki se ukvarjajo s predelavo ribjih stranskih proizvodov in iz njih pridobljenih proizvodov, namenjenih za krmo za ribe

A. Zahteve za ribe in živalske stranske proizvode, namenjene za krmo za ribe

Ribe in živalski stranski proizvodi ter iz njih pridobljeni proizvodi, namenjeni za krmo za ribe, morajo izpolnjevati naslednje zahteve:

(a) z njimi je treba ravnati in jih predelati ločeno od snovi, ki niso odobrene za ta namen;

(b) izvirati morajo iz prosto živečih rib ali drugih morskih nesesalcev, ujetih na odprtem morju ali v jezerih za proizvodnjo ribje moke, ali iz svežih stranskih proizvodov iz prosto živečih rib, predelanih v obratih, ki proizvajajo ribje proizvode za prehrano ljudi;

(c) biti morajo predelani v predelovalnem obratu, odobrenem po členu 17 Uredbe (ES) št. 1774/2002 po standardu, ki zagotavlja mikrobiološko varen proizvod;

(d) po obdelavi in pred razpošiljanjem morajo biti zapakirani v embalažo, ki je jasno in čitljivo označena z imenom in naslovom obratov, ki izdelujejo krmo, in z napisom "lahko se uporablja za krmljenje rib".

B. Evidence, ki jih morajo voditi predelovalni obrati in obrati za proizvodnjo krme, ki se ukvarjajo s predelavo ribjih stranskih proizvodov in iz njih pridobljenih proizvodov, namenjenih za krmo za ribe

Predelovalni obrati in obrati za proizvodnjo krme morajo voditi naslednje evidence glede živalskih stranskih proizvodov ali iz njih pridobljenih proizvodov:

(a) izvor, količina in datum katere koli prejete pošiljke živalskih stranskih proizvodov ali ribje moke;

(b) dnevne evidence količin proizvedene in poslane ribje moke ali krme.

--------------------------------------------------

PRILOGA II

Izvedbeni ukrepi v skladu s členom 24(6) glede odstopanja pri odstranjevanju živalskih stranskih proizvodov

A. Opredelitve pojmov

V tej uredbi pomeni "sežiganje ali zakopavanje na kraju samem" sežiganje ali zakopavanje znotraj obrata, od koder izvirajo živalski stranski proizvodi ali, če so sprejeti primerni biološki varnostni ukrepi za preprečevanje širjenja bolezni zaradi prevoza živalskih stranskih proizvodov, na odlagališču, odobrenem po Direktivi 1999/31/ES, ali na kraju, ki zmanjšuje tveganje za zdravje živali in ljudi in za okolje ter leži na razdalji, ki je združljiva s stalnim nadzorom pristojnega organa, primernega za obvladovanje širjenja tveganja, ob upoštevanju skupnostne in nacionalne zakonodaje in smernic za varstvo okolja in javno zdravje.

B. Odstranjevanje živalskih stranskih proizvodov v primeru izbruha bolezni

1. Pristojni organ mora nadzorovati sežiganje živalskih stranskih proizvodov in sprejeti potrebne ukrepe, da zagotovi sežig:

(a) na pravilno sestavljeni grmadi tako, da od živalskih stranskih proizvodov ostane samo pepel;

(b) brez ogrožanja zdravja ljudi;

(c) brez uporabe postopkov ali metod, ki bi škodovali okolju, ob upoštevanju skupnostne in nacionalne zakonodaje in smernic za varstvo okolja in javno zdravje, da se do mere, ki je združljiva z upoštevanjem javnega reda, zmanjša:

(i) tveganje za vodo, zrak, prst in rastline ter živali;

(ii) povzročanje neprijetnosti s hrupom ali smradom; in

(iii) škodljivo učinkovanje na pokrajino ali kraje posebnega pomena.

2. Pristojni organ mora nadzorovati zakopavanje živalskih stranskih proizvodov in sprejeti potrebne ukrepe, da zagotovi zakopavanje:

(a) na način, da do njih ne morejo priti mesojede živali; in

(b) na:

(i) odlagališču, odobrenem po Direktivi 1999/31/ES; ali

(ii) drugem kraju, kjer ni ogroženo zdravje ljudi.

3. Pri zakopavanju na kraju, ki ni odobreno odlagališče, mora pristojni organ sprejeti potrebne ukrepe, da zagotovi zakopavanje živalskih stranskih proizvodov brez uporabe postopkov ali metod, ki bi lahko škodovale okolju, ob upoštevanju skupnostne in nacionalne zakonodaje in smernic za varstvo okolja in javno zdravje, da se do mere, ki je združljiva z upoštevanjem javnega reda, zmanjša:

(a) tveganje za vodo, zrak, prst in rastline ter živali;

(b) povzročanje neprijetnosti s hrupom ali smradom; in

(c) škodljivo učinkovanje na pokrajino ali kraje posebnega pomena.

4. Če je treba živalske stranske proizvode premakniti z gospodarstva izvora, mora pristojni organ zagotoviti, da:

(a) se živalski stranski proizvodi prepeljejo v varnih, neprepustnih zabojnikih ali vozilih;

(b) nakladanje in razkladanje živalskih stranskih proizvodov nadzoruje pristojni organ;

(c) se kolesa vozila ob odhodu z izvornega kraja razkužijo z razkužilom, ki ga odobri pristojni organ;

(d) se zabojniki in vozila za prevoz živalskih stranskih proizvodov po razkladanju živalskih stranskih proizvodov temeljito očistijo in razkužijo z razkužilom, ki ga odobri pristojni organ; in

(e) se za vozila preskrbi primerno spremstvo, preverjanje neprepustnosti in dvojna zaščita.

C. Odstranjevanje živalskih stranskih proizvodov na oddaljenih območjih

Pri odstranjevanju živalskih stranskih proizvodov na oddaljenih območjih v skladu s členom 24(1)(b) Uredbe (ES) št. 1774/2002:

(a) pristojni organ v rednih presledkih spremlja območja, kategorizirana kot oddaljena območja, da zagotovi pravilni nadzor nad temi območji in odstranjevanjem, predvidenim v členu 24(1)(b).

(b) se pri sežiganju ali zakopavanju upoštevajo skupnostna in nacionalna zakonodaja in smernice za varstvo okolja in javno zdravje, da se do mere, ki je združljiva z upoštevanjem javnega reda, zmanjša:

(i) tveganje za vodo, zrak, prst in rastline ter živali;

(ii) povzročanje neprijetnosti s hrupom ali smradom; in

(iii) škodljivo učinkovanje na pokrajino ali kraje posebnega pomena.

--------------------------------------------------